Worcester F 80 Distinctiones

266 Via mala

Via mala est multiplex. Nam aliqua est via deserta accidie, Ysai. 57[:17] homo *abiit vagus in via cordis sui*. Est via lutosa gule [3] Esdre 9[:55]: *Abierunt omnes* *manducare et bibere*. Est via lubrica testitudinis contra parietem, Psal. [9:26]: *Inquinatæ sunt viæ illius in omni tempore*. Canonica Jude 1[:7]: *Abeuntes post carnem alteram, factae sunt exemplum, ignis aeterni penam sustinentes*. Sic *abiit Ruben et dormiuit cum Bala*, Gen. 35[:22].

¶ Est via spinosa auaritie que pungit sollicitudinibus, sic vadit perdix ad rapiendum oua aliena que tamen postmodum perditur, Jer. 17[:11]: *Perdix fovit quæ non* peperit. Est via petrosa iracundie. Est via montuosa superbie et ruinosa, Prou. 17[:16]: *Qui altum facit domum suam querit ruinam*. Sicut vrsus ascendit in arborem et melle saturatus ruit. Ideo Eccli. 32[:25]: *In via ruinæ non eas*. Est via tenebrosa inuidie, canonica Jude [1:11]: *Væ illis, qui in via Cayn abierunt*. Est via profunda diffidencie quam ruit Judas quando se suspendit.

¶ Item est via laboriosa auaricie que adquerit cum labore, seruat cum timore, perdit cum dolore Sap. 5[:7-8]: *Lassati sumus in via iniquitatis, ambulavimus vias difficiles*. *Quid nobis profuit,* etc. Sicut talpa semper fodit in terra habens oculos[[1]](#footnote-1) sub pelle quibus non vtitur nisi prope mortem et tunc rumpitur pellis illa, et hec, *Est[[2]](#footnote-2) via que videtur* recta hominibus, *nouissima.* Autem illius ducunt *ad mortem*, Prou. 14[:12]. Exemplum in diuitibus, Luc. 6[:24].

1. oculos ] Lambeth, F 128 *om.* F 80. [↑](#footnote-ref-1)
2. Est ] Lambeth, F 128 *om.* F 80. [↑](#footnote-ref-2)